Veebruar 2020

**Veebruar 2020**, kroonika.

2020. aasta veebruar algas laupäeval ja lõppes 29 ööpäeva hiljem laupäeval.

## [[1. veebruar]]

* Araabia Liiga liikmesriigid lükkasid Egiptuse pealinnas Kairos toimunud kohtumisel tagasi Ameerika Ühendriikide presidendi Donald Trumpi välja pakutud Lähis-Ida rahuplaani, mis araabia maade hinnangul kaitseb liialt Iisraeli huve.
* Baltimaade suurimate automüügiettevõtete Silberauto ja Veho Baltics tegevjuhina alustas tööd Andres Aguraiuja.
* Iraagi president Barham Aḩmad Şāliḩ esitas peaministrikandidaadiks Muhammad Tawfiq Allawi. 
* Palestiina omavalitsuse president Maḩmūd ‘Abbās teatas reaktsioonina Ameerika Ühendriikide presidendi Donald Trumpi Lähis-Ida rahuplaanile, et tema administratsioon katkestas kõik suhted Ameerika Ühendriikide ja Iisraeliga.
* Valgevene pealinnas Minskis kohtusid Ameerika Ühendriikide riigisekretär Mike Pompeo ja Valgevene president Alaksandr Łukašenka. Kohtumisel kinnitas Pompeo, et Ameerika Ühendriigid on pühendunud Valgevene sõltumatuse tagamisele ning on valmis vajadusel müüma Valgevenele viimase energiavajaduse katmiseks maagaasi ja naftat.
* Venemaa peatas Hiinas leviva koroonaviiruse tõttu Hiina turistide viisavaba sisenemise riiki ja lõpetas ühtlasi ajutiselt Hiina kodanikele tööviisade väljastamise. Sissesõidukeelu Hiinast saabuvatele inimestele kehtestas ka Austraalia, ainsa erandina võivad riiki pääseda Hiinast saabuvad Austraalia kodanikud.
* Eesti president Kersti Kaljulaid kutsus tagasi Eesti suursaadiku Tongas Andres Unga ja Eesti suursaadiku Vietnamis Marten Koka, nimetades nende asemel ametisse vastavalt Kersti Eesmaa ja Andres Unga. Eesti suursaadik Tongas resideerib Austraalia pealinnas Canberras ja Eesti suursaadik Vietnamis Hiina pealinnas Pekingis.
* Eesti president Kersti Kaljulaid andis Eve-Külli Kalale, Simmu Tiigile ja Jonatan Vseviovile suursaadiku diplomaatilise auastme.

## [[2. veebruar]]

* Ameerika Ühendriikides Florida osariigis Miami Gardensis toimus riigi spordielu suursündmus, Ameerika jalgpalli liiga NFL finaalmäng Super Bowl. Kansas City Chiefs võitis tulemusega 31:20 meeskonda San Francisco 49ers.
* Belgias Gentis ründas naine noaga inimesi. Rünnakus sai kaks inimest vigastada, politseil õnnestus kurjategijat haavata ja ta sündmuskohal kinni pidada.
* Filipiinide võimud teatasid esimesest koroonasurmajuhtumist, mille põhjustas Hiinast levima hakanud uus koroonaviirus. See oli esimene viirusest tingitud ja kinnitust saanud surmajuhtum väljaspool Hiinat. Ohvriks oli 44-aastane hiina mees, kes pärines Wuhani linnast. Hiina riiklik meedia teatas samal päeval, et Hiinas on viirushaigusse surnud juba 304 inimest. Samal päeval teatas Uus-Meremaa, et keelab Hiinast saabuvatel inimestel riiki sisenemise.
* Suurbritannias Londoni lõunaosas Streatham High Roadil ründas mees noaga inimesi. Vigastada sai kolm inimest, neist ühe vigastused olid eluohtlikud. Politsei lasi kurjategija sündmuskohal maha. Tegemist oli hiljuti vanglast vabanenud mehega, kes oli kandnud karistust süüdistatuna terrorismis.
* Suurbritannias tehti teatavaks ja anti üle Briti Filmi- ja Telekunsti Akadeemia auhinnad. Parimaks filmiks tunnistati Sam Mendese "1917", sama filmi eest sai Sam Mendes ka parima režissööri auhinna. Parima võõrkeelse filmi tiitli sai Lõuna-Korea režissööri Bong Joon-ho film "Parasiit", ühtlasi tunnistati see film võitjaks ka parima originaalstsenaariumi kategoorias. Parima naispeaosatäitja auhind läks Renée Zellwegerile Judy Garlandi rolli eest filmis "Judy", parima meespeaosatäitja auhind Joaquin Phoenixile nimiosa eest filmis "Jokker".

## [[3. veebruar]]

* 2020. aasta Ameerika Ühendriikide presidendivalimised: Ameerika Ühendriikides Iowa osariigis toimusid kahe suurpartei esimesed eelvalimised. Demokraatliku Partei valimistulemuste teatamine venis tehniliste probleemide tõttu enneolematult kaua. Valimised võitis 26,2% häältega Pete Buttigieg, teisele kohale tuli 26,1% häältega Bernie Sanders. Vabariikliku Partei eelvalimised võitis ülekaalukalt ametis olev president Donald Trump.
* Ameerika Ühendriikides California osariigis toimus varahommikul tulistamine Greyhound Linesi liinibussis. Üks inimene sai surma ja viis inimest haavata, tulistamise motiivid jäid esialgu selgusetuks. Politsei pidas tulistaja sündmuskohal kinni.
* Ameerika Ühendriikides Texase osariigis College Stationis Texase A&M Ülikooli ühiselamus toimunud tulistamises sai surma kaks naist ja vigastada kaheaastane väikelaps.
* Iisraeli peaminister Binyamin Netanyahu teatas, et tema administratsioon on alustanud Sudaani valitsusega läbirääkimisi suhete normaliseerimiseks kahe riigi vahel.
* Kosovo parlament kinnitas 66 poolthäälega ametisse peaminister Albin Kurti valitsuse. Välisministriks sai Glauk Konjufca, kaitseministriks Anton Quni, siseministriks Agim Veliu ja rahandusministriks Besnik Bislimi.
* Kreekas Lesbose saarel oli politsei sunnitud kasutama vägivaldseks muutunud meeleavaldajate vastu pisargaasi. Meelt avaldasid saarel hoitavad immigrandid, kes protesteerisid elutingimuste vastu põgenikelaagrites.
* Malawi konstitutsioonikohus tühistas mais 2019 toimunud presidendivalimiste tulemused ja andis korralduse 150 päeva jooksul läbi viia uued valimised.
* Prantsusmaal Metzi lähedal Dieuze'is tulistasid ja haavasid politseinikud meest, kes tungis politsei barakkidesse ja püüdis politseinikke noaga rünnata. Enne seda oli politsei saanud hoiatuse, et islamistlik äärmusliikumine Islamiriik plaanib toime panna terrorirünnaku, kuid pärast rünnakut keegi selle eest vastutust ei võtnud.
* Prantsusmaa president Emmanuel Macron oli ametlikul visiidil Poolas, kus ta kohtus Poola presidendi Andrzej Dudaga. Poola ja Prantsusmaa suhted on olnud viimastel aastatel võrdlemisi jahedad, muuhulgas ka Euroopa Liidu ja Lääne-Euroopa riikide terava kriitika alla sattunud Poola kohtureformide tõttu.

## [[4. veebruar]]

* Alžeeria president Abdelmadjid Tebboune andis armu enam kui 3000 vangile, kelle karistused olid lühemad kui kuus kuud.
* Ameerika Ühendriikide president Donald Trump pidas Ameerika Ühendriikide Kongressis oma aastakõne, milles tõstis esile oma kolme valitsusaasta "uskumatuid saavutusi" majanduse ja tööturu heast seisust kuni sõjaväe tugevdamise ja jõulise välispoliitikani.
* Hiina võimude teatel kasvas riigis levivasse koroonasse surnute arv 425 inimeseni, nakatunute koguarv kerkis 20 438 inimeseni.
* Lesothos vahistati peaminister Thomas Thabane abikaasa Maesiah Thabane, keda kahtlustatakse oma mehe endise abikaasa Lipolelo Thabane mõrva organiseerimises 2017. aastal.
* Süüria kodusõda: Türgi armee korraldas rünnaku Süüria valitsusvägede vastu, nimetades seda vastuseks kaheksa türklase tapmisele Süüria põhjaosas. Türgi õhuväed andsid löögi 46 objektile, mitteametlikel andmetel hukkus rünnakus 30–35 Süüria sõjaväelast.
* Eestis saatsid Tartu Ülikooli Kliinikumi 19 kliiniku juhid meediale avaliku pöördumise, milles nõudsid nüüd lisaks Kliinikumi juhatuse esimehe Priit Eelmäe lahkumisele ka nõukogu esimehe Urmas Klaasi ametist lahkumist. Kliiniku juhtide hinnangul ei ole kumbki oma tööga hakkama saanud ja ilma nende lahkumiseta ei ole Kliinikumis võimalik töörahu taastada.

## [[5. veebruar]]

* Ameerika Ühendriikide Senat mõistis president Donald Trumpi õigeks talle esitatud süüdistustes ja lõpetas sellega menetluse presidendi umbusaldamiseks. Võimu kuritarvitamise süüdistuses mõisteti president õigeks häältega 52:48 ja Ameerika Ühendriikide Kongressi töö takistamise süüdistuses häältega 53:47.
* Martinique'i prefektiks nimetati Stanislas Cazelles, kelle ametiaeg algab 24. veebruaril.
* Rumeenia parlament avaldas 261 poolthäälega umbusaldust peaminister Ludovic Orbani valitsusele, kuid järgmisel päeval nimetas president Klaus Iohannis Orbani uuesti peaministrikandidaadiks.
* Saksamaal valis Tüüringi liidumaa parlament kolmandas hääletusvoorus 45 poolthäälega peaministriks Thomas Kemmerichi, tema vastaskandidaat, senine peaminister Bodo Ramelow sai 44 häält. Ent juba järgmisel päeval teatas Kemmerich, et astub peaministri ametist tagasi, kuna asjaolu, et ta oli ametisse saanud populistliku immigratsioonivastase erakonna Alternatiiv Saksamaale häältega, põhjustas üleriigilise skandaali.
* Taiwani võimud teatasid, et peatavad alates 6. veebruarist seoses uue koroonaviiruse laialdase levikuga Hiina mandriosas Hiina kodanike riiki sisenemise.
* Türgis İstanbulis Sabiha Gökçeni rahvusvahelises lennujaamas sõitis maandumisrajalt välja lennufirmale Pegasus Airlines kuulunud reisilennuk Boeing 737-800. Lennuk purunes kolmeks tükiks, selles viibinud 183 inimesest said kolm inimest surma ja ülejäänud 180 inimest eri raskusastmega vigastusi.
* Eesti president Kersti Kaljulaid võttis vastu Türgi suursaadiku Süleyman İnan Özyıldızi, Kasahstani suursaadiku Nurlan Seitimovi ning Antigua ja Barbuda suursaadiku Karen-Mae C. Hilli volikirjad.
* Eesti välisminister Urmas Reinsalu alustas kahepäevast ametlikku visiiti Ameerika Ühendriikides, kus ta osales riigisekretär Mike Pompeo kutsel usuvabaduse alliansi asutamisüritusel ja Ameerika Ühendriikide presidendi Donald Trumpi riiklikul palvushommikusöögil.

## [[6. veebruar]]

* Alžeeria president Abdelmadjid Tebboune andis armu veel enam kui 6000 vangile, olles mõned päevad varem juba andnud armu 3000 lühiajalist karistust kandvale vangile. Nende sammud kaasnesid presidendi katsetega otsida lepitust ja alustada läbirääkimisi kodanikuühiskonna organisatsioonidega, kelle organiseeritud massimeeleavaldused sundisid ametist lahkuma eelmise presidendi Abdelaziz Bouteflika ja kes boikoteerisid ka valimisi, millega Tebboune ametisse valiti.
* Šveitsi panga Credit Suisse nõukogu rahuldas tegevjuht Tidjane Thiami lahkumisavalduse. Thiam astus tagasi skandaali tõttu, mis vallandus 2019. aastal, kui selgus, et pank on nuhkinud konkurentide juurde tööle asunud endiste töötajate järele. Nõukogu nimetas uueks tegevjuhiks Thomas Gottsteini, kes astub ametisse 14. veebruaril.
* Venemaa president Vladimir Putin nimetas Permi krai kuberneriks Dmitri Mahhonini.
* Eesti president Kersti Kaljulaid oli ametlikul visiidil Soomes, kus kohtus Soome presidendi Sauli Niinistöga. Kohtumisel arutati Balti- ja Põhjamaade koostööd, taastuvenergia laiema kasutuselevõtmise ja kliimaneutraalsuseni jõudmisega seotud küsimusi.

## [[7. veebruar]]

* 2020. aasta Ameerika Ühendriikide presidendivalimised: Ameerika Ühendriikides katkestas oma valimiskampaania Vabariikliku Partei presidendikandidaadiks pürginud Joe Walsh, kuna tema tulemused Iowa osariigis toimunud eelvalimistel jäid väga nõrgaks. Walsh lisas, et Vabariikliku Partei sees pole võimalik president Donald Trumpi peatada ning et sellest erakonnast on saanud sekt, kus valitseb Donald Trumpi isikukultus.
* Ameerika Ühendriikide president Donald Trump vabastas ametist Riikliku Julgeolekunõukogu nõuniku, kolonelleitnant Alexander Vindmani ja Ameerika Ühendriikide suursaadiku Euroopa Liidu juures Gordon Sondlandi, kes mõlemad olid andnud tunnistusi tema umbusaldamismenetlusel Ameerika Ühendriikide Kongressis.
* Kasahstanis Žambõli oblastis vallandusid õhtul massirahutused, mille täpsed põhjused jäid selgusetuks. Tegemist võis olla rahvustevahelise tüliga. Rahutusi saadeti ohjeldama politsei ja rahvuskaart, kokkupõrgetes hukkus vähemalt kaheksa ja sai vigastada 40 inimest.
* Prantsusmaa president Emmanuel Macron pidas Pariisis sõjakooli lõpetajatele kõne, milles rõhutas vajadust senisest koordineerituma Euroopa Liidu kaitsestrateegia väljatöötamiseks ja elluviimiseks ning rõhutas Euroopa Liidu keskset rolli tuumarelvade leviku tõkestamisel. Tema keskne seisukoht oli, et Euroopa ei tohi ega saa jääda maailmas toimuvas võidurelvastumises pealtvaataja rolli.
* Rootsi pank Skandinaviska Enskilda Banken teatas, et lõpetas oma Balti divisjoni juhi Riho Undi töölepingu ja nimetas sellele ametikohale Jonas Ahlströmi.
* Venemaal Sotšis algas Venemaa presidendi Vladimir Putini ja Valgevene presidendi Alaksandar Łukašenka ametlik kohtumine. Kohtumise üks eesmärke oli jõuda kokkuleppele Valgevenele nafta ja maagaasi tarnimise tingimustes ning Valgevenet läbiva nafta ja maagaasi transiidi tingimustes.
* Eesti president Kersti Kaljulaid jättis väidetava vastuolu tõttu põhiseadusega välja kuulutamata kohustusliku kogumispensioni reformi jõustamiseks muudetavad seadused ja saatis need menetlemiseks tagasi XIV Riigikogusse.
* Eestis Tallinnas Stenbocki majas toimus Baltimaade peaministrite kohtumine. Eesti peaminister Jüri Ratas, Läti peaminister Arturs Krišjānis Kariņš ja Leedu peaminister Saulius Skvernelis arutasid perioodi 2021–2027 Euroopa Liidu eelarvega seotud küsimusi ja kolme riigi suuri ühisprojekte, eelkõige taristuprojekti Rail Baltic. Kolm valitsusjuhti kinnitasid kindlat pühendumist Rail Balticu projektile ja lähtumist eesmärgist, et raudteeühendus peaks valmima 2026. aastal. Kohtumisel osales ka Euroopa Komisjoni eelarve- ja haldusvolinik Johannes Hahn.

## [[8. veebruar]]

* Argentina asepresident Cristina Fernández de Kirchner teatas, et tema riik ei maksa enne majandusseisaku lõppu Rahvusvahelisele Valuutafondile tagasi mitte ühtegi senti 57 miljardi USA dollari suurusest võlast.
* Iirimaal toimusid parlamendivalimised. Üllatuslikult võitis valimised vasakpoolne Sinn Féin, mis sai 24,5% häältest ja 37 kohta 160-liikmelises parlamendis. Seni Iiri poliitikas domineerinud erakonnad Fianna Fáil ja Fine Gael said vastavalt 22,2% ja 20,9% häältest. Valimisaktiivsus oli 62,9%.
* Indias Delhi liiduterritooriumil toimusid kohaliku parlamendi valimised, mille võitis ülekaalukalt Aam Aadmi Party, saades 53,6% häältest ja 62 kohta 70-liikmelises parlamendis. Valimisaktiivsus oli 62,6%.
* Tais Nakhon Ratchasima linnas pani 32-aastane sõdur toime massitulistamise, milles hukkus 27 inimest ja veel 31 inimest sai vigastada. Tulistamine sai alguse linnalähedases kasarmus, seejärel suundus sõdur ostukeskusse Terminal 21 ja jätkas seal tulistamist. Ostukeskuse sisse piiranud politsei lasi tulistaja sündmuskohal maha.
* Eestis Tallinnas toimus Eestimaa Roheliste volikogu, millel arutati muuhulgas erakonna organisatsiooni muutmist ja koostööd teiste parlamendiväliste erakondadega. 

## [[9. veebruar]]

* Aafrika Liidu esimeheks sai Lõuna-Aafrika Vabariigi president Cyril Ramaphosa.
* Ameerika Ühendriikides Los Angeleses anti üle 2020. aasta Oscari auhinnad. Parima filmi auhinna sai Lõuna-Korea filmilavastaja Bong Joon-ho film "Parasiit", ühtlasi läks sellele filmile parima lavastaja, parima originaalstsenaariumi ja parima võõrkeelse filmi auhind. Parima naispeaosatäitja auhinna võitis Renée Zellweger Judy Garlandi rolli eest filmis "Judy", parima meespeaosatäitja auhinna Joaquin Phoenix nimirolli eest filmis "Jokker".
* Aserbaidžaanis toimusid parlamendivalimised. 125-liikmelises parlamendis sai 72 kohta valitsev Uue Aserbaidžaani Partei, ülejäänud 43 kohta läksid parteitutele kandidaatidele. Valimisaktiivsus oli 47,8%.
* El Salvadori president Nayib Bukele tungis parlamenti ja võttis enda valdusse spiikritooli, et sundida parlamenti menetlema kiirkorras tema ettepanekut 109 miljoni USA dollari suuruse laenu võtmiseks riigi kaitsejõududele ja politseile parema varustuse hankimiseks. Ühtlasi tungisid presidendi toetuseks parlamendihoonesse ka relvastatud sõdurid ja politseinikud.
* Hiina võimud teatasid, et riigis leviva uue koroonaviiruse tõttu on surnud 811 inimest. Viirusega teadaolevalt nakatunute koguarv tõusis 37 148 inimeseni.
* Kamerunis toimusid parlamendivalimised.
* Suurbritannia lennufirma British Airways lend Londonist New Yorki püstitas alahelikiirusel lendavate kommertslennukite uue rekordi sellel marsruudil, läbides vahemaa 4 tunni 56 minutiga.
* Šveitsis toimus rahvahääletus kahes küsimuses. 63,1% referendumil osalenud inimestest toetas ettepanekut kriminaliseerida diskrimineerimine seksuaalse sättumuse alusel. 57,1% häältega lükati tagasi ettepanek kehtestada riiklik kvoot taskukohaste elamispindade hulgale igas uues kinnisvaraarenduses.

## [[10. veebruar]]

* Mali president Ibrahim Boubacar Keïta tunnistas telekanalile France24 antud intervjuus esimest korda, et tema valitsus on alustanud läbirääkimisi riigis tegutsevate, mitmeid veriseid rünnakuid korraldanud islamistlike mässulistega.
* Prantsusmaal Pariisis kinnitas apellatsioonikohus madalama kohtuastme otsuse, millega oli Ekvatoriaal-Guinea presidendi pojale, asepresident Teodoro Nguema Obiang Mangue'ile mõistetud riigi rahaliste vahendite omastamise eest kolmeaastane tingimisi vanglakaristus. Samuti jäi jõusse talle määratud 30 miljoni euro suurune trahv. 
* Saksamaal teatas valitseva Kristlik-Demokraatliku Liidu esimees Annegret Kramp-Karrenbauer, et astub erakonna esimehe ametikohalt tagasi ega soovi olla ka erakonna liidukantsleri kandidaadiks 2021. aasta parlamendivalimistel. Kramp-Karrenbauer jätkab siiski kaitseministri ametikohal ja jääb ka erakonda juhtima kuni uue esimehe valimiseni.
* Eesti peaminister Jüri Ratas alustas koos teda saatva äridelegatsiooniga neli päeva kestvat ametlikku visiiti Jaapanis. Valitsuse liikmetest saatis peaministrit haridus- ja teadusminister Mailis Reps. Visiidi käigus kohtus peaminister Jaapani kroonprintsi Akishino, peaministri Shinzō Abe ja keskkonnaministri Shinjirō Koizumiga.
* Tartus allkirjastasid Eesti Reformierakond ja Sotsiaaldemokraatlik Erakond koalitsioonilepingu linna valitsemiseks. 
* Riigi äriühingute nimetamiskomitee 27. jaanuaril 2020 ametisse nimetatud koosseisu esimeheks valiti AS Eesti Talleks juhatuse esimees Kaido Padar.

## [[11. veebruar]]

* Afganistani pealinnas Kabulis sõjaväeakadeemia juures toimunud enesetapurünnakus hukkus viis ja sai haavata 12 inimest. 
* 2020. aasta Ameerika Ühendriikide presidendivalimised: Ameerika Ühendriikides New Hampshire'i osariigis toimusid Demokraatliku Partei eelvalimised, mille võitis umbes 26% häältega Bernie Sanders, teisele kohale tuli 24,4% häältega Pete Buttigieg. Valimistulemuste selgumise järel teatasid Demokraatliku Partei presidendikandidaadiks pürginud Andrew Yang ja Michael Bennet, et lõpetavad oma valimiskampaania.
* Ameerika Ühendriikides esitas Illinois' osariigi prokuratuur ametliku süüdistuse näitleja Jussie Smolletti vastu. Smollett langes jaanuaris 2019 väidetavalt rassistliku ja homofoobse rünnaku ohvriks, kuid hiljem selgus, et ta oli selle ise lavastanud. 
* Ameerika Ühendriikides New Yorgis andis kohus loa kahe suure mobiilsideettevõtte T-Mobile USi ja Sprint Corporationi ühinemiseks.
* Filipiinide president Rodrigo Duterte tühistas Ameerika Ühendriikide ja Filipiinide vahel kehtinud leppe, mis võimaldas mõlema riigi sõjaväelastel viibida teenistuskohustuste täitmiseks partnerriigi territooriumil. Leppe tühistamine jõustub 180 päeva möödumisel presidendi otsusest.
* Liibanonis võitis peaminister Ḩassān Diyābi valitsus häältega 63:20 parlamendis toimunud usaldushääletuse. Samal ajal toimus pealinnas Beirutis parlamendihoone ees suur meeleavaldus, millega üritati parlamendilt nõuda valitsuse umbusaldamist. Puhkesid kokkupõrked politsei ja meeleavaldajate vahel, milles sai vigastada umbes 400 inimest.
* Saksamaal teatas katoliku kiriku Saksamaa piiskoppide konverentsi esimees, Müncheni ja Freisingi peapiiskop Reinhard Marx oma vanusele viidates, et ei kandideeri enam teiseks ametiajaks piiskoppide konverentsi esimeheks.
* Sudaani võimud teatasid oma valmisolekust anda Rahvusvahelisele Kriminaalkohtule välja sõjakuritegudes ja inimsusvastastes kuritegudes süüdistatud isikud. Praktikas võib see tähendada riigi endise presidendi ‘Umar Ḩasan Aḩmad al-Bashīr väljaandmist kohtumõistmiseks.
* Venezuela opositsioonijuht, ennast riigipea kohusetäitjaks kuulutanud Juan Guaidó pöördus pärast kaks nädalat kestnud rahvusvahelist ringreisi kodumaale tagasi. Tema tagasipöördumine vallandas pealinnas Caracases ulatuslikud meeleavaldused, mille korraldasid nii tema pooldajad kui ka vastased.

## [[12. veebruar]]

* 2020. aasta Ameerika Ühendriikide presidendivalimised: Demokraatliku Partei presidendikandidaadiks pürginud Deval Patrick teatas oma valimiskampaania lõpetamisest.
* Ameerika Ühendriikide haridusministeerium teatas, et on alustanud uurimist Harvardi ja Yale'i ülikoolide suhtes, kuna kahtlustab neid deklareerimata annetuste vastuvõtmises mitmetelt välisriikide valitsustelt, teiste seas ka Hiina, Saudi Araabia ja Venemaa võimudelt.
* Euroopa Parlament ratifitseeris juunis 2019 allkirjastatud vabakaubanduslepingu Euroopa Liidu ja Vietnami vahel. Enne jõustumist peab lepingu ratifitseerima ka Vietnami parlament.
* Iisraelis Tel Avivis toimus Andres Mustoneni korraldatud muusikafestivali MustonenFest seitsmenda hooaja avakontsert.
* Itaalia senat toetas häältega 152:76 senaatorilt ja endiselt siseministrilt Matteo Salvinilt saadikupuutumatuse võtmist. Senati otsus võimaldab alustada kohtuprotsessi Salvini üle, keda süüdistatakse ministrina korralduse andmises 116 immigrandi mitmepäevaseks ebaseaduslikuks kinnihoidmiseks laeval Sitsiilia rannikul. 
* Malta võimud teatasid, et vahistasid kahtlustatuna korruptsioonis ja rahalistes kuritarvitustes 37 liikluspolitseinikku. Riigis on kokku üldse 50 liikluspolitseinikku.
* Paavst Franciscus jättis kinnitamata piiskoppide sinodi 2019. aasta otsuse, mis oleks lubanud preestrite nappuse tõttu Amazonase piirkonnas pühitseda vaimulikeks ka vanemaealisi abielumehi. Hinnanguliselt ei ole 85% küladest Amazonase aladel võimalik osa saada iganädalastest jumalateenistustest, sest puuduvad vaimulikud. 
* WhatsApp teatas, et teenusel on nüüdseks kaks miljardit kasutajat. Sellega sai WhatsAppist kasutajate arvult teine sotsiaalvõrgustik Facebooki järel.

## [[13. veebruar]]

* Ameerika Ühendriikides esitas riigi suuruselt teine ajalehtede kirjastus McClatchy kohtule pankrotikaitse taotluse. Kirjastuse portfelli kuuluvad tuntumatest ajalehtedest The Miami Herald ja The Sacramento Bee.
* Ameerika Ühendriikide Senat võttis häältega 55:45 vastu otsuse, millega piirati president Donald Trumpi volitusi sõjalise rünnaku korraldamiseks Iraanile. President Trumpi administratsioon teatas vastusena senati otsusele, et vetostab selle. 
* Läti Seim otsustas laiali saata Riia linnavolikogu, kuna volikogu pole suutnud korraldada linna prügimajandust, samuti pole kolmel järjestikusel volikogu istungil olnud kvoorumit. Otsus jõustub 10 päeva pärast selle väljakuulutamist Läti presidendi poolt. 
* Prantsusmaal astus ametist tagasi riigi tuntuimat filmiauhinda César välja andva Académie des arts et techniques du cinéma juhtkond. Otsus järgnes kaks päeva varem avaldatud 200 filmindustegelase pöördumisele, milles süüdistati akadeemia juhte reaalsusega sideme kaotamises. Terava reaktsiooni kutsus esile akadeemia otsus esitada mitmele auhinnale skandaalse, Ameerika Ühendriikides kohtulikult süüdi mõistetud filmilavastaja Roman Polanski uus film "J'accuse".
* Suurbritannia peaminister Boris Johnson tegi mitmeid muudatusi oma valitsuse koosseisus. Rahandusministriks sai Sajid Javidi asemel Rishi Sunak, samuti vahetas peaminister välja ettevõtlus-, keskkonna-, elamumajandus-, ülikoolide, transpordi- ja Põhja-Iirimaa asjade ministrid ning riigi peaprokuröri.
* Valgevenes Minskis avasid Valgevene välisminister Uladzimir Makjei ja Šveitsi välisminister Ignazio Cassis Šveitsi suursaatkonna. Seni tegutses Valgevenes ainult Šveitsi alaline esindus.
* Valgevene justiitsministeerium teatas kavatsusest muuta Valgevene vappi. Presidendi juures tegutseva heraldikanõukogu soovitusel muudetakse vapil kasutatavat sümboolikat "rahumeelsemaks", et see aitaks kaasa riigi rahvusvahelise kuvandi positiivsemaks muutmisele.
* Venemaal astus ametist tagasi Kaluga oblasti kuberner Anatoli Artamonov. President Vladimir Putin nimetas kuberneri kohusetäitjaks Vladislav Šapša.
* Venezuela välisminister Jorge Arreaza teatas, et esitas Ameerika Ühendriikide peale kaebuse Rahvusvahelisele Kriminaalkohtule, kuna Ameerika Ühendriigid püüavad sanktsioonide abil viia Venezuela seadusliku valitsuse võimult kõrvaldamiseni.
* Eestis avaldas Tartu linnavolikogu umbusaldust abilinnapea Monica Rannale. Tervislikel põhjustel vabastati samal istungil ametist ka abilinnapea Madis Lepajõe. Ühtlasi nimetas volikogu ametisse kaks uut abilinnapead, Sotsiaaldemokraatliku Erakonna liikmed Gea Kangilaski ja Asko Tamme.

## [[14. veebruar]]

* 2019.–2020. aasta Wuhani koroonapandeemia puhang:
**Egiptus teatas esimesest koroonaviirusega nakatunust. Tegemist oli esimese kinnitust saanud haigusjuhuga Aafrikas.
** Hiina võimud teatasid, et riigis on koroona (Covid-19) tagajärjel surnud kokku 1483 inimest. Hiinas kasvas viirusega nakatunute arv üle 64 600 inimese.
** Prantsusmaal suri esimene inimene Hiinast levima hakanud koroonasse. Tegemist oli 80-aastase Hiina turistiga. Ühtlasi oli see teadaolevalt esimene viiruspuhanguga seotud surmajuhtum väljaspool Hiinat.
* Alžeeria pealinnas Alžiiris toimusid taas massimeeleavaldused, millel tuhanded inimesed nõudsid poliitilise süsteemi reformimist, korruptsiooni ohjeldamist ja sõjaväe poliitilise mõju lõpetamist.
* Belgias teatas Koen Geens, et ei suuda valitsust moodustada ja tagastas oma mandaadi kuningale. Seejärel teatas kuningas Philippe I, et alustab ise 17. veebruaril erakondadega läbirääkimisi valitsuskoalitsiooni moodustamiseks.
* Kosovo president Hashim Thaçi ja Serbia president Aleksandar Vučić teatasid, et on jõudnud Ameerika Ühendriikide vahendatud läbirääkimistel kokkuleppele maantee- ja raudteeühenduste rajamises Priština ja Belgradi vahel.
* Mali keskosas Ogossagou külale öösel korraldatud rünnakus hukkus vähemalt 20 inimest. Rünnakus osales umbes 30 relvastatud võitlejat, kes tõenäoliselt olid mõne äärmusliku islamiorganisatsiooni liikmed.
* Prantsusmaal teatas president Emmanuel Macroni liitlane Benjamin Griveaux, et loobub kandideerimast Pariisi linnapeaks. Griveaux otsus järgnes sellele, kui avalikkusesse olid lekkinud üks tema seksivideo ja internetis saadetud seksuaalse sisuga sõnumid.
* Saksamaal Münchenis algas iga-aastane Müncheni julgeolekukonverents.
* Valgevene president Alaksandr Łukašenka avalikustas, et Valgevene läbirääkimised Venemaaga gaasi- ja naftatarnete üle 2020. aastaks katkesid, kuna Venemaa esindajad vihjasid, et odavamate hindade säilitamise tingimus on Venemaa ja Valgevene liitriigi moodustamine. Samal päeval ähvardas Valgevene hakata naftat võtma riiki läbivast transiittorujuhtmest Družba, kui Venemaa ei taasta Valgevenele mõeldud naftatarneid 2019. aasta tasemel.

## [[15. veebruar]]

* Suurbritannia Leiboristliku Partei esimehe valimistel langes konkurentsist välja varivalitsuse välisminister Emily Thornberry.
* Eesti president Kersti Kaljulaid alustas kahepäevast visiiti Saksamaal, et osaleda Müncheni julgeolekukonverentsil. Valitsuse liikmetest osales konverentsil ka välisminister Urmas Reinsalu.

## [[16. veebruar]]

* Aserbaidžaanis toimusid meeleavaldused, millega protesteeriti nädal varem toimunud parlamendivalimiste tulemuste vastu. Enne meeleavalduste algust pidas politsei kinni kolm opositsioonierakonna juhti ja umbes 100 aktivisti.
* Guineas toimusid parlamendivalimised.
* Prantsusmaa valitsev erakond La République En Marche! nimetas uueks Pariisi linnapeakandidaadiks terviseministri Agnès Buzyni, kuna eelmine linnapeakandidaat Benjamin Griveaux oli seksiskandaali sattumise tõttu oma kandidatuuri kaks päeva varem taandanud.
* Põhja-Makedoonia parlament otsustas häältega 108:12 ennast ise laiali saata, kuna valitsuskoalitsioon ei suutnud täita ühte oma põhieesmärki, liitumisläbirääkimiste alustamist Euroopa Liiduga. Ennetähtaegsete parlamendivalimiste kuupäevaks määrati 12. aprill.
* Eestis Tallinnas toimus Eesti Konservatiivse Rahvaerakonna volikogu. Volikogu võttis vastu üleskutse peatada ette valmistatav apteegireform praegusel kujul.

## [[17. veebruar]]

* Euroopa Liidu liikmesriikide välisministrid jõudsid kokkuleppele Liibüale relvamüügi embargo kehtestamises ja otsustasid selle tagamiseks käivitada Vahemerel uue mere- ja õhumissiooni.
* Itaalias astus Calabria presidendina ametisse Jole Santelli.
* Kanadas teatas tagasiastumisest Newfoundlandi ja Labradori peaminister Dwight Ball.
* Eestis alustas siseministeeriumi sisejulgeoleku-, korrakaitse- ja migratsioonipoliitika asekantslerina tööd Veiko Kommusaar.
* Eesti suursaadik Taanis Mart Laanemäe andis Kopenhaagenis kuninganna Margrethe II üle oma volikirja.

## [[18. veebruar]]

* 2019.–2020. aasta koroonapandeemia:
** Venemaa teatas, et keelab seoses koroonaviiruse puhanguga alates 20. veebruarist Hiina kodanike sisenemise oma territooriumile.
* Gibraltaris lahkus ametist kuberner Edawrd Davis ja kuberneri kohuseid asus ajutiselt täitma asekuberner Nick Pyle.
* Horvaatias astus ametisse president Zoran Milanović.
* Lätis Riias mõistis kohus 2013. aastal aset leidnud kauplusevaringus süüdi hoone inseneri Ivars Sergetsi ja karistas teda kuueaastase vangistusega. Samuti kohtu all olnud ehitusfirma juhid ja ehitusametnikud mõisteti kõigis neile esitatud süüdistustes õigeks.
* Venemaa president Vladimir Putin vabastas ametist oma mõjuka pikaaegse nõuniku Vladislav Surkovi.
* Eestis Pärnus lagunes ametlikult erakonna Isamaa ja valimisliidu Pärnu Ühendab koalitsioon, kui Isamaa teatas koalitsioonist lahkumisest. Juba varem oli Isamaa alustanud läbirääkimisi Eesti Reformierakonnaga uue koalitsiooni moodustamiseks.
* Eesti Energia ostis oksjonil 51,5 miljoni euro eest Riigimetsa Majandamise Keskuselt Tootsi tuulepargi maa.

## [[19. veebruar]]

* 2020. aasta Ameerika Ühendriikide presidendivalimised: Nevada osariigis toimus Demokraatliku Partei presidendikandidaatide teledebatt, millel osales esmakordselt ka teistest kandidaatidest oma kampaaniat oluliselt hiljem alustanud ettevõtja ja endine New Yorgi linnapea Michael Bloomberg.
* Ameerika Ühendriikide president Donald Trump nimetas riikliku luurekoordinaatori kohusetäitjaks Ameerika Ühendriikide senise suursaadiku Saksamaal Richard Grenelli.
* Ameerika Ühendriikide president Donald Trump andis armu mitmele korruptsioonis ja pettustes süüdi mõistetud kurjategijale, teiste seas Illinois' osariigi endisele kubernerile Rod Blagojevichile ja New Yorgi endisele politseijuhile Bernie Kerikule. Kokku andis Trump armu või kergendas 11 süüdimõistetu karistust.
* Ameerika Ühendriikides võttis Utah' osariigi senat ühehäälselt vastu seaduse, millega dekriminaliseeriti polügaamia ehk mitmenaisepidamine. Jõustumiseks peab see saama ka osariigi esindajatekoja toetuse ja allkirja osariigi kubernerilt. Seadus ei legaliseeri polügaamiat, kuid näeb edaspidi selle kriminaalkorras karistamise asemel ette kergemad tsiviilkaristused nagu rahatrahvi ja ühiskondlik-kasuliku töö.
* Belgia kuningas Philippe I tegi pärast mitmeid ebaõnnestunud valitsuse moodustamise katseid parlamendi mõlema koja esimeestele Patrick Dewaelile ja Sabine Laruelle'ile ülesandeks algatada valitsuskoalitsiooni moodustamiseks vajalikud läbirääkimised kõigi poliitiliste jõududega.
* Prantsusmaa peaminister Édouard Philippe teatas, et riigi vanim tuumajaam Fessenheimis suletakse 30. juunil. Saksamaa on oma piiri lähedal asuva tuumajaama sulgemist nõudnud Prantsusmaa võimudelt juba mitu aastat.
* Saksamaal Hanau linnas toimunud kahes tulistamises hukkus kokku kaheksa inimest, veel vähemalt viis inimest sai vigastada. Tulistamised leidsid aset kahe vesipiibubaari juures, tegemist oli ühe ja sama tulistajaga, kes liikus ühest sündmuspaigast teise autoga. Tulistaja sooritas hiljem enesetapu, politsei leidis tema kodust nii tema kui ka tema ema surnukehad. Hiljem avaldas politsei, et tegemist oli 43-aastase paremäärmuslusega, kelle teod olid rassiliselt ja usuliselt motiveeritud.
* Eestis oli ametlikul visiidil Islandi välisminister Guðlaugur Þór Þórðarson, kes kohtus visiidi raames oma Eesti kolleegi Urmas Reinsaluga. Samuti pidas minister Eesti Diplomaatide Koolis loengu Arktika teemadel.

## [[20. veebruar]]

* Ameerika Ühendriikides Washingtonis mõistis ringkonnakohus president Donald Trumpi kauaaegsele kaastöölisele ja liitlasele Roger Stone'ile 40-kuulise vanglakaristuse, kuna ta tunnistati süüdi Ameerika Ühendriikide Kongressis president Trumpi suhtes läbi viidud juurdluse takistamises.
* Belgias Brüsselis algas Euroopa Ülemkogu kohtumine, mille põhiteema oli Euroopa Liidu eelarve aastateks 2021–2027.
* Iirimaal astus parlamendivalimiste järel ametist tagasi peaminister Leo Varadkar, kuid jätkas valitsusjuhi kohuste täitmist kuni uue valitsuse moodustamiseni.
* India lõunaosas Tamil Nadu osariigis toimunud bussi kokkupõrkes veoautoga hukkus vähemalt 19 ja sai vigastada veel 23 inimest.
* Lesothos teatas mõrvaskandaali segatud peaminister Tom Thabane, et lahkub juulis 2020 ametist.
* Eestis teatas Isamaa Tartu piirkonna kauaaegne juht Peeter Laurson erakonnast lahkumisest. Laurson tõi Isamaast lahkumise põhjuseks erakonnaga tekkinud eriarvamused venekeelse koolihariduse küsimuses.
* Eesti välisministeerium andis esimest korda üle välisministeeriumi teeneteristid. Kokku pälvis teeneteristi 34 inimest, kelle seas oli nii diplomaate, ühiskonnategelasi kui ka ajakirjanikke.
* Tartu ringkonnakohus vaatas ümber madalama kohtuastme varasema otsuse ning leidis, et Tartu Ülikoolil oli täielik õigus lõpetada usalduse kaotuse tõttu tööleping Tartu Ülikooli Raamatukogu direktori Martin Hallikuga, keda tema alluvad süüdistasid seksuaalses ahistamises.

## [[21. veebruar]]

* 2019.–2020. aasta Wuhani koroonaviiruse puhang:
** Hiina võimud teatasid, et koroonaviiruse puhangu tulemusel on riigis surnud 2233 inimest, viirusega nakatunute arv on tõusnud umbes 75 000 inimeseni.
** Lõuna-Korea võimud teatasid, et riigis on koroonaviirusega nakatunud kokku vähemalt 156 inimest, kõige enam nakatunuid on Daegu provintsis.
* Iraanis toimus parlamendivalimiste esimene voor, millel konservatiivse bloki esindajad said 219 kohta 290-liikmelises parlamendis. 11 koha täitmine jäi valimiste teiste vooru, mis toimub aprillis. Valimisaktiivsus oli 42,6%.
* Lõuna-Sudaani president Salva Kiir Mayardit saatis laiali oma valitsuskabineti. Ühtlasi vabastas ta ametist asepresident Taban Deng Gai ja nimetas uueks asepresidendiks Riek Machari, kes andis ametivande järgmisel päeval.
* Eesti suursaadik Moldovas Ingrid Kressel andis president Igor Dodonile üle oma volikirja.

## [[22. veebruar]]

* 2019.–2020. aasta Wuhani koroonaviiruse puhang:
** Itaalias teatati kahest esimesest koroonaviirusega seotud surmajuhtumist.
* 2020. aasta Ameerika Ühendriikide presidendivalimised: Nevada osariigis toimusid Demokraatliku Partei eelvalimised, mille võitis senaator Bernie Sanders.
* Togos toimusid presidendivalimised, mille võitis 72,4% häältega senine riigipea Faure Gnassingbé. Valimisaktiivsus oli 76,6%.

## [[23. veebruar]]

* Komooridel toimus parlamendivalimiste teine voor, milles juba esimeses voorus võidukas olnud erakond Convention for the Renewal of the Comoros võitis juurde veel neli kohta, saades kokku 24-liikmelises parlamendis 20 kohta. Valimisaktiivsus oli 70,9%.
* Saksamaal Hamburgis toimusid liidumaa parlamendi valimised, mille võitis 39,2% häältega Saksamaa Sotsiaaldemokraatlik Partei. See kindlustas erakonnale 123-liikmelises parlamendis 54 kohta. Valimisaktiivsus oli 63,2%.

## [[24. veebruar]]

* 2019.–2020. aasta Wuhani koroonaviiruse puhang:
** Afganistan, Bahrein, Iraak, Kuveit ja Omaan teatasid esimestest nakatumistest koroonaviirusega.
* Ameerika Ühendriikides New Yorgis mõistis kohus filmiprodutsent Harvey Weinsteini süüdi ühe naise seksuaalses ründamises ja teise naise vägistamises. Weinstein võeti kohtusaalis vahi alla, tema karistuse määrab kohus hiljem.
* Ameerika Ühendriikide president Donald Trump alustas ametlikku visiiti Indias, mille raames pidas ta kaubandusalaseid ja sõjalist koostööd puudutavaid läbirääkimisi peaminister Narendra Modiga. Visiidi teisel päeval võttis Trumpi pidulikult vastu India president Ram Nath Kovind.
* Malaisias astus ametist tagasi 94-aastane peaminister Mahathir Mohamad, kuid ta jäi edasi valitsusjuhi kohusetäitjaks kuni uue valitsuse moodustamiseni.
* Rumeenia konstitutsioonikohus otsustas, et president Klaus Iohannis ei ole käitunud kooskõlas põhiseadusega, nimetades uuesti peaministriks parlamendis umbusaldatud Ludovic Orbani ning kohustas presidenti esitama parlamendile uue peaministrikandidaadi, kellel oleks reaalne võimalus saada parlamendi enamuse toetus.
* Eestis tähistati Eesti Vabariigi asutamise 102. aastapäeva. President Kersti Kaljulaidi traditsiooniline aastapäeva kõne koos piduliku kontserdi ja vastuvõtuga toimus seekord Viljandis Ugala teatris. Eesti Konservatiivse Rahvaerakonna enamik juhtivaid liikmeid presidendi vastuvõtul ei osalenud, sest erakond korraldas Tallinnas aastapäeva puhul oma traditsioonilise tõrvikurongkäigu.

## [[25. veebruar]]

* 2020. aasta Ameerika Ühendriikide presidendivalimised: Reuters ja Ipsos avaldasid ühise küsitluse tulemused, mille kohaselt tõusis esimest korda afroameeriklaste seas populaarseimaks presidendikandidaadiks sotsiaaldemokraatlike vaadetega demokraat Bernie Sanders. Seni olid afroameeriklased eelistanud endist asepresidenti Joe Bidenit.
* Ameerika Ühendriikides teatas Walt Disney Company ettevõtte tegevjuhi Robert Igeri tagasiastumisest ja tütarettevõtte Disney Parks juhi Bob Chapeki saamisest uueks tegevjuhiks.
* Ida-Timoril astus ametist tagasi peaminister Taur Matan Ruak, kuna parlament ei võtnud vastu tema valitsuse esitatud riigieelarvet.
* Iirimaa pealinnas Dublinis toimus vastuolulise mainega vasakpartei Sinn Féini pooldajate meeleavaldus, millel nõuti parlamendivalimised võitnud erakonna kaasamist valitsusse. Iiri Vabariigi loomisest alates sealsel poliitilisel maastikul domineerinud Fine Gael ja Fianna Fáil välistasid juba varem koostöö Sinn Féiniga ning alustasid omavahel läbirääkimisi koalitsiooni moodustamiseks.
* Läti keskvalimiskomisjon kuulutas välja Riia linnavolikogu ennetähtaegsed valimised ja määras nende toimumise kuupäevaks 25. aprilli. Senise linnavolikogu koosseisu oli Läti parlament laiali saatnud, parlamendi otsus jõustus 25. veebruaril.
* Sloveenias jõudsid neli erakonda kokkuleppele uue valitsuskoalitsiooni moodustamises. Uude koalitsiooni kuuluvad erakond Sotsiaaldemokraadid, Modernne Keskpartei, erakond Uus Sloveenia ja pensionäride partei Desus. Kokkuleppe kohaselt läheb peaministri koht Sotsiaaldemokraatide esimehele Janez Janšale.
* Eestisse saabus kahepäevasele ametlikule visiidile Ukraina Ülemraada esimees Dmõtro Razumkov, kes kohtus oma visiidi raames president Kersti Kaljulaidi ja XIV Riigikogu esimehe Henn Põlluaasaga, visiidi teisel päeval ka välisminister Urmas Reinsaluga.
* XIV Riigikogus kukkus läbi Eesti Konservatiivse Rahvaerakonna esitatud seaduseelnõu apteegireformi tagasipööramiseks. Eelnõu tagasilükkamist toetas 46, selle vastu oli 42 parlamendiliiget.
* XIV Riigikogu rahanduskomisjon saatis president Kersti Kaljulaidi poolt välja kuulutamata jäetud kogumispensioni reformi seaduse muutmata kujul uuesti Riigikogu täiskoosseisule hääletamiseks.
* Eestis anti esimest korda välja Anneli Ammase nimeline hea ajakirjanduse preemia, mille pälvis LõunaLehe ajakirjanik Ülle Harju.
* Pärnus algatasid 20 linnavolikogu liiget linnapea Romek Kosenkraniuse umbusaldamise.

## [[26. veebruar]]

* 2019.–2020. aasta Wuhani koroonaviiruse puhang:
** Ameerika Ühendriikide president Donald Trump nimetas koroonaviiruse vastase võitluse juhiks asepresident Mike Pence'i, tõstes esile tema saavutusi Indiana osariigi tervishoiusüsteemi ülesehitamisel.
** Eestis Tallinnas leidis kinnitust esimene nakatumine koroonaviirusega. Nakatunu oli alaliselt Eestis elav iraanlane, kes jõudis samal päeval Eestisse tagasi bussiga Riiast ja kutsus endale bussijaama kiirabi vastu. Nakatunu toimetati Lääne-Tallinna Keskhaigla nakkuskliinikusse; tervishoiuametkonnad alustasid temaga bussis kokku puutunud inimeste väljaselgitamist. Ühelgi teisel bussis viibinud reisijal järgmisel kahel päeval tehtud analüüside tulemusel viirust ei leitud.
* Ameerika Ühendriikides Wisconsini osariigis Milwaukee linnas Molson Coorsi õlletehases toimus massitulistamine. Õlletehases töötanud, äsja koondamisteate saanud 51-aastane mees avas tule kolleegide pihta, tappes viis inimest. Seejärel sooritas tulistaja enesetapu.
* Egiptuse pealinnas Kairos toimusid riigi endise presidendi Ḩusnī Mubāraki sõjaväeliste auavaldustega riiklikud matused.
* Rumeenia president Klaus Iohannis nimetas peaministrikandidaadiks senise rahandusministri Florin Cîțu.
* Saksamaal teatas keemiaettevõtte Bayer AG tegevjuht Werner Wenning oma tagasiastumisest. Wenningi tagasiastumise tingisid süüdistused, mille kohaselt on firma umbrohutõrjeks mõeldud preparaat Roundup põhjustanud inimestel vähkkasvaja teket.
* Sloveenia president Borut Pahor tegi Janez Janšale ülesandeks uue valitsuse moodustamise.
* Eestis teatas autospordivõistluse Rally Estonia korraldustoimkond, et usalduse kaotuse tõttu Eesti Autospordi Liidu vastu jäetakse 2020. aasta Rally Estonia korraldamata.
* Eestis avalikustasid Tallinna linnavalitsus, AS Infortar ja Tallink oma kava asutada võrdse osalusega ühisettevõte, mis hakkab tegelema Tallinna Linnahalli renoveerimise ja selle juurde uue sadama rajamisega. Projekti maksumus hinnati 300 miljonile eurole.

## [[27. veebruar]]

* Guinea-Bissau presidendina astus ametisse Umaro Sissoco Embaló.
* Martinique'i prefektina astus ametisse Stanislas Cazelles.
* Süüria kodusõda:
** Süürias Idlibi provintsis toimunud Süüria valitsusvägede rünnakus opositsioonijõudude positsioonidele hukkus 33 Türgi sõjaväelast. Türgi andis rünnaku järel vastulöögi 200 Süüria valitsusvägede objektile ja väitis, et "neutraliseeris" sellega 309 Süüria sõdurit.
** Türgi teatas, et avab 72 tunniks oma piiri Süüriaga, et võimaldada sõjategevuse piirkonda jäänud inimestel evakueeruda. Ühtlasi teatas Türgi valitsus, et ei kavatse enam tõkestada konfliktipiirkonnast pärit inimeste edasiliikumist Euroopa Liidu territooriumile.
* Tuneesia parlamendis võitis peaminister Elyes Fakhfakhi valitsus häältega 129:77 usaldushääletuse ja astus ametisse.
* Eestis Lüganuse vallavaolikogus kukkus läbi katse umbusaldada vallavanem Viktor Rauamit. Umbusaldamise poolt oli üheksa ja selle vastu 10 vallavolikogu liiget.

## [[28. veebruar]]

* 2019.–2020. aasta Wuhani koroonaviiruse puhang:
** Itaalia teatas neljast täiendavat surmajuhtumist seoses koroonaviirusega. Sellega tõusis riigis viiruse tüsistustesse surnute arv 21 inimeseni, nakatunuid oli kindlaks tehtud kokku 888.
** Aserbaidžaan, Island, Leedu, Mehhiko, Monaco, Nigeeria, Uus-Meremaa ja Valgevene teatasid esimestest kinnitust leidnud nakatumistest koroonaviirusega.
** Šveitsis teatasid maailma ühe suurima autonäituse Salon international de l'automobile de Genève korraldajad 2020. aasta näituse ärajätmisest, sest koroonaviiruse leviku tõttu on Šveitsi valitsus keelustanud kõik enam kui 1000 osavõtjaga üritused. Näitus oleks pidanud algama 5. märtsil.
* Guinea president Alpha Condé teatas, et lükkab edasi referendumi uue põhiseaduse üle, mis oleks pidanud toimuma 1. märtsil. Uue põhiseaduse kavand on põhjustanud alates oktoobrist 2019 riigis ulatuslikke meeleavaldusi, kuna paljud leiavad, et selle abil püüab 81-aastane president kaotada tema ametiaegadele kehtivad piirangud ja presidendiks kandideerida ka kolmandaks ametiajaks.
* Guinea-Bissau president Umaro Sissoco Embaló vabastas ametist peaminister Aristides Gomesi ja nimetas uueks peaministriks Nuno Gomes Nabiami. Guinea-Bissau parlament aga keeldus eelmisel päeval ametisse astunud presidenti riigipeana tunnustamast ja valis ajutiseks riigipeaks parlamendi esimehe Cipriano Cassamá, kes taastas eelmise peaministri Gomesi volitused. Seega kujunes välja olukord, kus Guinea-Bissaus oli kaks riigipead ja kaks valitsust.
* Prantsusmaal Pariisis anti üle riigi mainekaimad filmiauhinnad César. Vaatamata sellele, et paljud Prantsuse filmiinimesed olid avaldanud protesti seksuaalses ahistamises süüdistatud režissööri Roman Polanski nomineerimise vastu, võitis Polanski oma filmiga "J'accuse" nii parima režissööri kui ka parima stsenaariumi auhinna. Protestiks selle vastu lahkusid mitmed filmiinimesed auhinnatseremoonialt. 
* Süüria kodusõda: 
** NATO nõukogu erakorralisel istungil, mille kutsus kokku Türgi, avaldati Türgile seoses Süüria valitsusvägede rünnakuga üldsõnalist tuge, kuid ei lubatud mingit konkreetset sõjalist abi.
** Venemaa saatis Süüria rannikule oma Musta mere laevastikku kuuluvad fregatid Admiral Makarov ja Admiral Grigorovitš. Türgi paigutas omakorda Süüria piirile maa-õhk tüüpi raketid MIM-23 Hawk.
** Türgi president Recep Tayyip Erdoğan ja Venemaa president Vladimir Putin pidasid telefonivestluse, milles Erdoğan kutsus Putinit üles loobuma Süüria valitsusvägede toetamisest ning laskma Türgil lõpule viia "vajalikud" sõjalised operatsioonid Süüria territooriumil.
* Eestis esitas Lõuna ringkonnaprokuratuur ametliku süüdistuse Tartu Ülikooli Kliinikumi nakkushaiguste osakonna juhatajale Matti Maimetsale, kes antiretroviirusravimite riigihanke läbiviimisel rikkus väidetavalt toimingupiirangut ja võttis ka hankel osalenud firmadelt vastu altkäemakse.
* Eesti riigile kuuluv lennundusoperaator Regional Jet teatas, et võtab kasutusele kaubamärgi Xfly. Samuti teatas ettevõte kavatsusest liisida täiendavalt veel seitse uut lennukit.
* Tartu teater Vanemuine teatas, et alates 1. augustist 2020 saab teatri uueks muusikaliseks juhiks ja peadirigendiks Risto Joost.
* Tallinna linnavolikogus kukkus läbi opositsiooni algatatud umbusaldus abilinnapea Betina Beškina vastu. Umbusaldamist toetas 33 linnavolikogu liiget, vajalik oleks olnud vähemalt 40 liikme toetus.

## [[29. veebruar]]

* 2020. aasta Ameerika Ühendriikide presidendivalimised: Ameerika Ühendriikides Lõuna-Carolina osariigis toimusid Demokraatliku Partei eelvalimised, mille võitis ülekaalukalt endine asepresident Joe Biden. Teisele kohale tuli senaator Bernie Sanders ja kolmandale kohale Tom Steyer. Vaatamata suhteliselt heale tulemusele teatas Steyer, et lõpetab oma kampaania ega jätka enam presidendikandidaadiks pürgimist.
* Ameerika Ühendriikide ja Afganistani islamistliku äärmusliikumise Ţālebān esindajad allkirjastasid Katari pealinnas Dohas rahulepingu, mille kohaselt loobub Ţālebān rünnakute korraldamisest ja astub läbirääkimistesse Afganistani seadusliku valitsusega ning Ameerika Ühendriigid ja nende liitlased viivad 14 kuu kestel oma väed Afganistanist välja. Lepingus on klausel, mille alusel võivad Ameerika Ühendriigid lepingu ühepoolselt tühistada, kui Ţālebān ei täida endale võetud kohustusi.
* Kreeka politsei kasutas Türgi-Kreeka piiri ületada püüdnud illegaalsete immigrantide ohjeldamiseks pisargaasi. Pärast seda, kui Türgi teatas kaks päeva varem, et ei tõkesta enam Süüriast ja teistest Lähis-Ida riikidest pärit emigrantide pääsu Euroopa Liidu territooriumile, on Türgi-Kreeka piiripunktide vahelisse puhvertsooni kogunenud sadu inimesi, kes soovivad edasi liikuda Euroopa Liitu.
* Malaisia kuningas Abdullah Shah nimetas uueks peaministriks Muhyiddin Yassini.
* Saksamaal toimus 70. Berliini filmifestivali auhinnagala. Festivali peaauhinna Kuldkaru pälvis Iraani filmilavastaja Mohammad Rasoulofi film "There Is No Evil". Režissöör ei saanud ise auhinda vastu võtta, kuna tal on keelatud Iraanist lahkuda.
* Slovakkias toimusid parlamendivalimised, mille võitis 24,96% häältega korruptsioonivastane erakond Tavalised Inimesed ja Sõltumatud Isiksused, saades 150-liikmelises parlamendis 53 kohta. Teisele kohale jäi senine võimupartei Suund – Sotsiaaldemokraatia, mis sai 18,3% häältest ja 38 kohta parlamendis. Valimisaktiivsus oli 65,8%.
* Šveitsis Genfi Püha Peetruse katedraalis leidis aset esimene katoliku missa alates reformatsiooni toimumisest linnas 1535. aastal.
* Venemaal Moskvas osalesid tuhanded inimesed meeleavaldusel, millega meenutati viie aasta möödumist opositsioonipoliitiku Boriss Nemtsovi mõrvamisest. Ühtlasi kutsuti meeleavaldusel Venemaa presidenti Vladimir Putinit üles loobuma põhiseaduse muutmisest.
* Eestis Tallinnas Saku Suurhallis toimus lauluvõistluse Eesti Laul 2020 finaal, mille võitis Uku Suviste lauluga "What Love Is".

## Viited